BG
23.5.2022 г.
Официален вестник на Европейския съюз
C 207/25
Решение на Общия съд от 30 март 2022 г. — Air Canada/Комисия (Дело T-326/17) (1) (Конкуренция — Картели — Пазар на въздушния превоз на товари — Решение, с което се установява нарушение на член 101 ДФЕС, на член 53 от Споразумението за ЕИП и член 8 от Споразумението между Общността и Швейцария по въпроси на въздушния транспорт — Координиране на елементи от цената на услугите по въздушен превоз на товари (допълнителна такса за гориво, допълнителната такса за сигурност, плащане на комисиона върху допълнителните такси) — Обмен на информация — Териториална компетентност на Комисията — Право на защита — Липса на ново изложение на възраженията — Единно продължено нарушение — Оттегляне на заявлението за освобождаване от глоби — Правомощие за пълен съдебен контрол) (2022/C 207/33) Език на производството: английски Страни Жалбоподател: Air Canada (Сен-Лоран, Квебек, Канада) (представители: T. Soames, I.-Z.
Prodromou-Stamoudi, адвокати, и J. Joshua, barrister) Ответник: Европейска комисия (представители: A. Dawes и H. Leupold, подпомагани от G. Peretz, QC)
Предмет Искане на основание член 263 ДФЕС за отмяна на Решение C(2017) 1742 окончателен на Комисията от 17 март 2017 година относно производство по член 101 ДФЕС, по член 53 от Споразумението за ЕИП и по член 8 от Споразумението между Общността и Швейцария по въпроси на въздушния транспорт (Дело AT.39258 — Въздушен превоз на товари), доколкото се отнася до жалбоподателя, и при условията на евентуалност за отмяната на глобата, която му е наложена, или за намаляване на нейния размер
Диспозитив 1) Отменя член 1, параграф 1, буква а), параграф 2, буква а), параграф 3, буква а) и параграф 4, буква а) от Решение C(2017) 1742 окончателен на Комисията от 17 март 2017 година относно производство по член 101 ДФЕС, по член 53 от Споразумението за ЕИП и по член 8 от Споразумението между Общността и Швейцария по въпроси на въздушния транспорт (Дело AT.39258 — Въздушен превоз на товари), доколкото в него се установява участието на Air Canada в съставната част на единното продължено нарушение, свързано с отказа за плащане на комисиони върху допълнителните такси.
2) Определя размера на глобата, наложена на Air Canada в член 3, буква а) от Решение C(2017) 1742 окончателен, на 17 952 000 EUR.
3) Отхвърля жалбата в останалата ѝ част.
4) Европейската комисия понася направените от нея съдебни разноски и една трета от съдебните разноски на Air Canada.
5) Air Canada понася две трети от направените от него съдебни разноски.
(1)
ОВ C 239, 24.7.2017 г.